Blood & Glitter

«Blood & Glitter» (norsk oversettelse: blod og glitter) er en sang fra 2022 med det tyske gothmetalbandet Lord of the Lost. Sangen vant den tyske sangkonkurransen Unser Lied für Liverpool i mars 2023 og var Tysklands bidrag til Eurovision Song Contest 2023 i Liverpool.

Om sangen 
Sangen er skrevet av bandmedlemmene Chris Harms og Pi Stoffers, sammen med de eksterne låtskriverne Rupert Keplinger og Anthony J. Brown. Låten er i sjangeren mørk rock og ble sluppet 24. desember 2022, som hovedsingel på bandets ellevte studioalbum Blood & Glitter (2022). 

Bandet hadde lenge ønsket å representere Tyskland i Eurovision Song Contest, og sendte inn låten til uttaket Unser Lied für Liverpool. Den tyske kringkasteren NDR valgte ut låten som en av åtte finalister, og den vant finalen 3. mars 2023 med 43 poeng fra de internasjonale juryene og 146 fra seerne. Fremføringen ble beskrevet som et «forrykende glamrock-show», et sted mellom «mørk metal» og «gothmetal».

Som vinner av den tyske konkurransen ble «Blood & Glitter» Tysklands bidrag til Eurovision Song Contest 2023 i Liverpool. Tyskland er ett av de fem store landene og var direktekvalifisert til finalen lørdag 13. mai. I finalen fikk låten 18 poeng og endte sist av 26 finalister. Dette var Tysklands niende sisteplass, og landets andre sisteplass på rad.

Referanser 

 

Sanger fra 2023
Bidrag til Eurovision Song Contest 2023
Tysk musikk